Diari Oficial de la Generalitat Valenciana


Sumari del DOGV 8425, del 16-11-2018 (2018/10665)

DECRET 189/2018, de 19 d'octubre, del Consell, pel qual es crea la Comissió Permanent d'Inversions del Punt d'Acceleració de la Inversió.
-----------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2018/10/19/189/dof/vci/html**

### Dades del document

Número de DOGV
:   8425

Data del DOGV
:   16-11-2018

Secció del DOGV
:   I. DISPOSICIONS GENERALS

Número del document
:   2018/10797


Data del document
:   19-10-2018

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Decret

Descriptors 

:   * Conselleria d'Economia Sostenible, Sectors Productius, Comerç i Treball
    * inversió
    * cooperació administrativa
    * economia industrial
    * administració local
    * legislació

DECRET 189/2018, de 19 d'octubre, del Consell, pel qual es crea la Comissió Permanent d'Inversions del Punt d'Acceleració de la Inversió.  
 [2018/10332]  
Preàmbul  
  
La Generalitat s'ha fixat entre els seus objectius desenvolupar polítiques que contribuïsquen a la recuperació i el desenvolupament de les activitats industrials, comercials i de serveis que dinamitzen l'economia regional d'una forma sostenible i que promoguen la creació d'ocupació.  
  
Amb aquest objectiu es crea el Punt d'Acceleració de la Inversió, com a instrument de coordinació i impuls de projectes empresarials que permeta abordar el procés d'inversió per part de les empreses mitjançant una única interlocució.  
Amb la finalitat d'aconseguir la màxima operativitat, la Llei 19/2018, de 13 de juliol, de la Generalitat, d'acceleració de la inversió a projectes prioritaris establix que el Punt d'Acceleració de la Inversió disposarà del suport d'una comissió permanent d'inversions.  
Per això, sense perjudici de les competències que, per raó de la matèria, tinguen atribuïdes els distints departaments en virtut dels seus respectius reglaments orgànics i funcionals, s'estima necessària la creació de la Comissió Permanent d'Inversions, impulsada i dirigida per la conselleria competent en matèria de sectors productius i internacionalització, i que ha de constituir-se en la via que permeta unir els esforços, coordinar les actuacions de cada departament implicat, i avaluar els resultats, a fi d'avançar en un mateix sentit per a la consecució d'un projecte comú que, per ser transversal, implica distints departaments.  
  
La creació d'aquesta comissió està emparada per l'article 5 de la Llei 19/2018, de 13 de juliol, de la Generalitat, d'acceleració de la inversió de projectes prioritaris (LAIP), que preveu la creació de la Comissió Permanent d'Inversions com a òrgan tècnic col·legiat de coordinació, proposta i assistència dels projectes d'inversió gestionats pel Punt d'Acceleració de la Inversió.  
No obstant això, aquest decret no va ser programat ni inclòs en el Pla normatiu de l'Administració de la Generalitat per a l'any 2018 perquè la creació de la comissió permanent estava prevista en el text de l'avantprojecte de la LAIP si bé, en última instància durant la tramitació parlamentària es va suprimir aquesta previsió quedant diferida la seua creació al posterior desplegament reglamentari de la llei.  
En virtut d'allò que s'ha exposat, de conformitat amb el que estableix la Llei 5/1983, de 30 desembre, del Consell, conforme amb el Consell Jurídic Consultiu de la Comunitat Valenciana, a proposta del conseller d'Economia Sostenible, Sectors Productius, Comerç i Treball, i amb la deliberació prèvia del Consell, en la reunió de 19 d'octubre de 2018,  
  
  
DECRETE  
  
Article 1. Objecte  
Aquest decret té com a objecte la creació i la regulació de les funcions, composició i aspectes essencials del règim de funcionament de la Comissió Permanent d'Inversions del Punt d'Acceleració de la Inversió.  
  
  
Article 2. Creació i adscripció de la Comissió Permanent d'Inversions  
  
Es crea la Comissió Permanent d'Inversions del Punt d'Acceleració a la Inversió, adscrita a l'Institut Valencià de Competitivitat Empresarial (IVACE), amb les funcions, la composició i el règim de funcionament establits en aquest decret.  
  
Article 3. Funcions de la Comissió Permanent d'Inversions  
1. Correspon a la Comissió Permanent d'Inversions del Punt d'Acceleració de la Inversió:  
a) Emetre un informe previ sobre la proposta de resolució i elevar la proposta anualment, amb els criteris avaluables d'acord amb l'article 2.1 de la Llei 19/2018, de 13 de juliol, de la Generalitat, d'acceleració de la inversió a projectes prioritaris i els mínims exigibles per a ser considerats com a projectes d'interès per a la Comunitat Valenciana, a la persona titular de la conselleria amb competències en matèria de sectors productius i internacionalització, perquè siga aprovada i publicada posteriorment en el Diari Oficial de la Generalitat Valenciana.  
  
b) Realitzar propostes que permeten optimitzar i millorar els procediments administratius amb vista a aconseguir estalvi de temps i costos en la tramitació dels projectes gestionats pel Punt d'Acceleració de la Inversió, i elevar-les als òrgans de les administracions corresponents perquè les prenguen en consideració i les aproven, si escau.  
  
c) Realitzar un informe anual amb l'anàlisi, el seguiment i l'evolució dels projectes aprovats a través del Punt d'Acceleració de la Inversió i l'atracció d'inversions a la Comunitat Valenciana tant de capital autonòmic i estatal com de capital estranger. Aquest informe, en què constaran les circumstàncies d'admissió o denegació dels projectes i altres dades que es consideren d'interés per al seguiment de l'activitat del Punt d'Acceleració de la Inversió, es publicarà en la pàgina web de l'IVACE.  
  
Article 4. Composició de la Comissió Permanent d'Inversions  
1. La Comissió Permanent d'Inversions tindrà la composició següent:  
a) Presidència, que serà exercida per la persona titular de la conselleria amb competències en matèria de sectors productius i internacionalització.  
b) Vicepresidència, que serà exercida per la persona que tinga la titularitat de la direcció general en matèria d'internacionalització.  
c) Vocalies, que seran exercides per:  
1r. Una persona representant de cadascun dels departaments de l'Administració de la Generalitat.  
2n. La persona titular de la Direcció General de l'Institut Valencià de Competitivitat Empresarial (IVACE).  
3r. Una persona representant de l'Agència Valenciana de la Innovació.  
4t. Una persona representant de l'Agència Valenciana de Canvi Climàtic.  
5é. Una persona representant de la Federació Valenciana de Municipis i Províncies, designada pel seu titular.  
6é. Sis persones vocals, en representació d'organismes autònoms o ens del sector públic instrumental, institucions, associacions i organitzacions de caràcter econòmic i sindical de la Comunitat Valenciana, d'acord amb la designació realitzada en l'annex d'aquest decret.  
  
2. La secretaria de la comissió serà exercida per la persona, amb nivell mínim de cap de servei, designada per la persona titular de la direcció general amb competències en matèria d'internacionalització, que assistirà a les reunions de la comissió amb veu però sense vot.  
3. La representació corresponent a departaments o ens de la Generalitat serà efectuada per titulars de, com a mínim, direccions generals. Es garantirà que la composició de la Comissió Permanent d'Inversions siga paritària per raó de sexe.  
4. La representació que corresponga a les institucions, associacions i organitzacions de caràcter econòmic i social de la Comunitat Valenciana, de naturalesa privada, es realitzarà per l'òrgan de govern respectiu que puga designar representants, d'acord amb la seua pròpia normativa. En els nomenaments i designacions es procurarà atendre el principi de presència equilibrada d'homes i dones.  
  
Article 5. Règim de funcionament de la Comissió Permanent d'Inversions  
1. La Comissió Permanent d'Inversions es reunirà, amb la convocatòria prèvia, almenys dues vegades a l'any, una en cada semestre, i sempre que per raó de necessitat ho requerisca l'IVACE o bé un quart de les persones membres.  
2. El seu funcionament no implicarà cap despesa addicional per a l'Administració de la Generalitat. L'assistència a les sessions no originarà dret a cap indemnització.  
3. La convocatòria, el règim de les sessions, l'adopció d'acords i, en general, el funcionament intern de la Comissió Permanent d'Inversions, s'ajustaran a allò que disposen amb caràcter bàsic per als òrgans col·legiats de les distintes administracions públiques els articles 15 a 18 de la Llei 40/2015, d'1 d'octubre, de règim jurídic del sector públic, i supletòriament, a allò que preveu per als òrgans col·legiats de l'Administració General de l'Estat pels articles 19 a 22 d'aqueixa mateixa llei.  
  
4. Sense perjudici del que disposa l'apartat anterior, la Comissió Permanent d'Inversions podrà aprovar normes pròpies de funcionament intern per al millor exercici de les seues atribucions.  
  
  
Disposicions addicionals  
  
Primera. Incidència pressupostària  
L'execució i el desenvolupament d'aquest decret no podrà tindre cap incidència en la dotació dels capítols de despesa assignats a la conselleria amb competències en matèria de sectors productius i internacionalització, i en tot cas hauran d'atendre's amb els mitjans personals i materials propis  
  
Segona. Habilitació normativa  
Es faculta la persona titular de la conselleria competent en matèria de sectors productius i internacionalització per a efectuar les modificacions que s'estimen necessàries en l'annex, així com per a dictar les disposicions que es requerisquen per al desenvolupament i execució d'aquest decret.  
  
  
Disposició transitòria  
  
Única. Representant de l'Agència Valenciana de Canvi Climàtic  
Mentre no estiga constituïda l'Agència Valenciana de Canvi Climàtic, la persona representant d'aquesta entitat serà designada per la conselleria amb competències en la matèria.  
  
  
Disposició final  
  
Única. Entrada en vigor  
Aquest decret entrarà en vigor l'endemà de la seua publicació en el Diari Oficial de la Generalitat Valenciana.  
  
València, 19 d'octubre de 2018  
  
El president de la Generalitat,  
XIMO PUIG I FERRER  
  
El conseller d'Economia Sostenible,   
Sectors Productius, Comerç i Treball,  
RAFAEL CLIMENT GONZÁLEZ  
  
  
  
ANNEX  
Persones vocals, en representació d'organismes autònoms o ens del sector públic instrumental, institucions, associacions i organitzacions de caràcter econòmic i sindical de la Comunitat Valenciana  
- Una persona representant del Servei Valencià d'Ocupació i Formació.  
- Una persona representant de la Confederació Empresarial de la Comunitat Valenciana.  
- Una persona representant del Consell de Cambres de la Comunitat Valenciana.  
- Una persona representant de Comissions Obreres del País Valencià.  
- Una persona representant d'Unió General de Treballadors del País Valencià.  
- Una persona representant de la Confederació de Cooperatives de la Comunitat Valenciana.


Còpia Permalink ELI